**Ministru kabineta noteikumu projekta “Grozījumi Ministru kabineta 2009.gada 22.decembra noteikumos Nr.1606 “Noteikumi par pabalsta apmēru transporta izdevumu kompensēšanai invalīdiem, kuriem ir apgrūtināta pārvietošanās, tā pārskatīšanas kārtību un pabalsta piešķiršanas un izmaksas kārtību””**

**sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekta “Grozījumi Ministru kabineta 2009.gada 22.decembra noteikumos Nr.1606 “Noteikumi par pabalsta apmēru transporta izdevumu kompensēšanai invalīdiem, kuriem ir apgrūtināta pārvietošanās, tā pārskatīšanas kārtību un pabalsta piešķiršanas un izmaksas kārtību”” (turpmāk – Noteikumu projekts) mērķis ir precizēt 2009.gada 22.decembra noteikumos Nr.1606 “Noteikumi par pabalsta apmēru transporta izdevumu kompensēšanai invalīdiem, kuriem ir apgrūtināta pārvietošanās, tā pārskatīšanas kārtību un pabalsta piešķiršanas un izmaksas kārtību” (turpmāk – MK noteikumi Nr.1606) lietoto terminoloģiju un atvieglot personām ar invaliditāti, kā arī vecākiem, kuri aprūpē bērnu ar invaliditāti, pabalsta transporta izdevumu kompensēšanai personai ar invaliditāti, kurai ir apgrūtināta pārvietošanās (turpmāk – transporta pabalsts) saņemšanas kārtību.  Noteikumu projekts stāsies spēkā 2021.gada 1.jūlijā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Ministru kabineta (turpmāk – MK) 2020.gada 22.septembra protokola Nr. 55 38.§ 31.punkts, kas nosaka, “Labklājības ministrijai mēneša laikā pēc šī protokollēmuma 30.punktā minēto likumu pieņemšanas Saeimā sagatavot grozījumus ar šī protokollēmuma 30.punktā minēto likumu saistītajos normatīvajos aktos un iesniegt izskatīšanai Ministru kabinetā kā Ministru kabineta lietu”. 2. Likumprojekts “Grozījumi Valsts sociālo pabalstu likumā” (826/Lp13) (turpmāk – grozījumi Likumā), kas pieņemti Saeimā otrajā, galīgajā lasījumā 2020. gada 24. novembrī. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Transporta pabalsts ir viens no valsts sociālo pabalstu veidiem. Valsts sociālie pabalsti ir valsts atbalsts naudas izmaksu veidā, kuru saņem pie noteiktām iedzīvotāju grupām piederīgas personas situācijās, kad ir nepieciešami papildu izdevumi vai kad šīs personas nespēj gūt ienākumus. Valsts sociālo pabalstu veidus, to personu loku, kurām ir tiesības uz valsts sociālajiem pabalstiem, šo pabalstu piešķiršanas un izmaksas pamatnosacījumus nosaka Valsts sociālo pabalstu likums (turpmāk – Likums). Valsts sociālie pabalsti tiek finansēti no valsts pamatbudžeta, t.i., no vispārējiem nodokļiem, un to apmērs ir atkarīgs no valsts finansiālajām iespējām. Valsts sociālos pabalstus izmaksā Valsts sociālās apdrošināšanas aģentūra (turpmāk – VSAA).  Saskaņā ar VSAA sniegto informāciju par pirmo reizi izsniegtajiem atzinumiem par medicīniskajām indikācijām vieglā automobiļa speciālai pielāgošanai un pabalsta saņemšanai transporta izdevumu kompensēšanai (turpmāk – transporta atzinums), kas dod tiesības saņemt transporta pabalstu, tas ir piešķirts 89% gadījumos[[1]](#footnote-1). Transporta pabalsta nepiešķiršanas gadījumiem var būt vairāki iemesli – persona nav vērsusies VSAA ar iesniegumu pabalsta saņemšanai savas nespējas vai nezināšanas dēļ; persona apzinās, ka normatīvajos aktos noteikto nosacījumu dēļ tai konkrētais pabalsts nepienākas, tādēļ to nepieprasa; tāpat šīm personām gan dažādu veselības traucējumu dēļ, gan citu iemeslu dēļ bieži nav iespējams nokārtot pilnvarojumu; personas iesniegums ir saņemts nesen, un tā apstrāde vēl ir procesā.  Lai atvieglotu pilngadīgas personas vai bērna ar invaliditāti transporta pabalsta saņemšanas iespēju un mazinātu administratīvo slogu personām, kuras pastāvīgi dzīvo Latvijā, ir veikti grozījumi Likuma 17.panta otrajā daļā (pieņemti Saeimā 2020.gada 24.novembrī II, galīgajā lasījumā), kas cita starpā paredz transporta pabalstu piešķirt bez personas iesnieguma, pamatojoties tikai uz Veselības un darbspēju ekspertīzes ārstu valsts komisijas (turpmāk – Valsts komisija) sniegto informāciju par personai izsniegto transporta atzinumu, kas dod tiesības pieprasīt transporta pabalstu, ja personai ir piešķirta kāda no valsts pensijām vai valsts sociālā nodrošinājuma pabalsts, atlīdzība par darbspējas zaudējumu vai izdienas pensija, kuru administrē VSAA, vai tiek veikta piemaksa pie ģimenes valsts pabalsta par bērnu ar invaliditāti. Piešķirot transporta pabalstu bez personas iesnieguma, VSAA ir iespējams apzināt visus riskus, jo nepieciešamā informācija (Iedzīvotāju reģistra dati; dati par atrašanos pilnā valsts apgādībā vai pašvaldību sociālās aprūpes centros) tai ir pieejama.  Ņemot vērā iepriekš minēto, Noteikumu projekts paredz:   1. Papildināt MK noteikumus Nr.1606 ar 4.3 punktu, kas paredz, ka pilngadīgai personai ar invaliditāti vai bērniem ar invaliditāti, kuriem ir izsniegts transporta atzinums, kas dod tiesības saņemt transporta pabalstu, tas tiek piešķirts bez personas iesnieguma, pamatojoties uz VSAA rīcībā esošo informāciju par personai izsniegto transporta atzinumu un jau piešķirtajiem pakalpojumiem, kas ir atrunāti Likuma 17.panta otrajā daļā. Tā kā personai ar invaliditāti, kurai tiek izsniegts transporta atzinums vienmēr ir noteikta arī invaliditāte, tad personai ar invaliditāti, vairumā gadījumu, jau būs piešķirta kāda no valsts pensijām, vai valsts sociālā nodrošinājuma pabalsts, atlīdzība par darbspējas zaudējumu vai izdienas pensija, kuru administrē VSAA. Savukārt bērnam ar invaliditāti jau būs piešķirta piemaksa pie ģimenes valsts pabalsta par bērnu ar invaliditāti, kā rezultātā aktuālā pabalsta izmaksas adrese, kredītiestādes vai pasta norēķinu sistēmas konta numurs jau būs VSAA rīcībā. Informāciju par personai vai bērnam noteiktajām medicīniskajām indikācijām un izsniegtajiem atzinumiem VSAA elektroniski saņem no Valsts komisijas katru dienu, pamatojoties uz noslēgto Starpresoru vienošanos. 2. MK noteikumi Nr.1606 tiek papildināti ar 10.1 punktu, kas nosaka, ka lēmums par transporta pabalsta piešķiršanu vai atteikumu to piešķirt pieņemams mēneša laikā no dienas, kad saņemta informācija no Valsts komisijas, ka personai vai bērnam izsniegts transporta atzinums. Administratīvā procesa likuma 57.pants nosaka, ka uz iestādes iniciatīvas pamata var tikt ierosināta lieta un izdots attiecīgs administratīvais akts saskaņā ar spēkā esošajām tiesību normām. Tādējādi no 2021.gada 1.jūlija lieta par transporta pabalsta piešķiršanu vai tā atteikumu bez personas iesnieguma tiks ierosināta pēc VSAA iniciatīvas, pamatojoties uz veiktajiem grozījumiem Likuma 17.panta otrajā daļā, kas nosaka personas, kuras ir tiesīgas pretendēt uz transporta pabalstu bez pieprasījuma iesniegšanas VSAA. Attiecīgi VSAA pieņems lēmumu par pabalsta piešķiršanu vai tā atteikšanu. Lai VSAA varētu pieņemt lēmumu par transporta pabalsta piešķiršanu vai atteikumu to piešķirt, VSAA pārbauda tās rīcībā esošo informāciju. Neskaidrību gadījumā VSAA sazinās ar personu un lūdz sniegt papildu informāciju, lai pieņemtu atbilstošu lēmumu. Lēmums par pakalpojuma piešķiršanu vai atteikumu to piešķirt pieņemams abos gadījumos, lai nepieciešamības gadījumā persona varētu īstenot savas tiesības apstrīdēt administratīvo aktu.     Personām ar invaliditāti vai bērniem ar invaliditāti bez iesnieguma piešķirtā transporta pabalsta izmaksu veiks uz personas aktuālo izmaksas adresi vai kredītiestādes, vai pasta norēķinu sistēmas konta numuru, kas ir VSAA rīcība un uz kuru persona jau saņem tai piešķirto kādu no valsts pensijām vai valsts sociālā nodrošinājuma pabalstu, atlīdzību par darbspējas zaudējumu, izdienas pensiju, kuru administrē VSAA vai piemaksu pie ģimenes valsts pabalsta par bērnu ar invaliditāti. Ja persona vēlas mainīt pakalpojuma saņemšanas adresi vai kredītiestādes, vai pasta norēķinu sistēmas konta numuru, tā ar iesniegumu vēršas VSAA, norādot jauno kredītiestādes vai pasta norēķinu sistēmas konta numuru vai norādi, ka vēlas pabalstu saņemt ar piegādi dzīvesvietā.  Ja transporta pabalstu piešķir par bērnu ar invaliditāti, tad pēc noklusējuma principa tas tiek piešķirts tam vecākam vai likumiskajam pārstāvim (turpmāk – likumiskais pārstāvis), kuram tiek izmaksāta piemaksa pie ģimenes valsts pabalsta par bērnu ar invaliditāti. Ja likumiskais pārstāvis vēlas mainīt pakalpojuma saņēmēju, tad likumiskais pārstāvis, kuram pakalpojums ir piešķirts no tā atsakās, bet otrs to pieprasa rakstveida procesā.   1. Ņemot vērā iepriekš minēto MK noteikumi Nr.1606 tiek papildināti ar 10.1 punktu, kurā noteikta pabalsta izmaksas kārtība.   Vienlaikus jautājums par pabalsta saņēmēja maiņu, ja pabalsts tiek izmaksāts par bērnu ar invaliditāti, nav izdalāms atsevišķā normā, jo to paredz konkrētā pakalpojuma piešķiršanas kārtība. Jau šobrīd pastāv kārtība, ka bērna likumiskais pārstāvis var mainīt pabalsta saņēmēju, iesniedzot iesniegumu VSAA. Jaunajam pabalsta pieprasītājam pabalsts tiek piešķirts, izvērtējot viņa tiesības uz pakalpojumu, identiski kā pabalstu pieprasot pirmreizēji.  Noteikumu projekts stājas spēkā 2021.gda 1.jūlijā. Līdz ar to jaunā norma, kas paredz transporta pabalsta saņemšanu bez personas iesnieguma, ja ir atbilstība noteikumu 4.3 punktā noteiktajam, attieksies uz transporta atzinumiem, kurus Valsts komisija būs izsniegusi, sākot ar 2021.gada 1.jūliju. Savukārt, ja personai vai bērnam ar invaliditāti transporta atzinums ir izsniegts pirms šo noteikumu spēkā stāšanās dienas, tad transporta pabalsta pieprasīšana un piešķiršana notiek līdzšinējā kārtībā, t.i., uz personas vai likumiskā pārstāvja iesnieguma pamata. Lai neveidotos situācija, ka personām, kurām tiesības uz transporta pabalstu radušās pirms šo noteikumu spēkā stāšanās datuma, bet objektīvu vai subjektīvu iemeslu dēļ transporta pabalsts nav pieprasīts, kā rezultāta transporta pabalsts tām nav piešķirts, VSAA apzinās minētās personas un aicinās pabalstu pieprasīt.   1. Ņemot vērā, ka no 2021.gada 1.jūlija iesniegums transporta pabalsta pieprasīšanai daļai personu, kurām uz to ir tiesības, vairs nebūs jāiesniedz, Noteikumu projektā tiek precizēts 16.punkts, kurš nosaka pabalsta saņēmēja nāves gadījumā nesaņemtā transporta pabalsta izmaksas kārtību. Turpmāk transporta pabalsts, kurš pienācās līdz personas ar invaliditāti nāves dienai, jo Valsts komisija transporta atzinumu jau ir izsniegusi, bet VSAA pabalstu nav paspējusi aprēķināt un piešķirt, turpmāk pabalsta aprēķināms un izmaksājams proporcionāli dienām, par kurām tas pienācās. 2. Papildus iepriekš minētajiem grozījumiem, Noteikumu projektā tiek noteikta arī vienota terminoloģija atbilstoši ANO Konvencijā par personu ar invaliditāti tiesībām un Invaliditātes likumā noteiktajam. Pamatojoties uz ANO Konvencijas par personu ar invaliditāti tiesībām un Invaliditātes likumu, attiecībā uz personu vai bērnu, kuram ir noteikta invaliditāte, lietojams jēdziens “persona ar invaliditāti” vai “bērns ar invaliditāti”, aizstājot jēdzienu “invalīds” vai “bērns invalīds”. Jēdzienam “invalīds” un “bērns invalīds” ir negatīva pieskaņa, jo tas liek pašu personu vai bērnu uzskatīt par nederīgu, un tādējādi tas uzskatāms par aizskarošu. Turpretī jēdziens “persona ar invaliditāti” vai “bērns ar invaliditāti” norāda uz viņiem piemītošiem funkcionāliem ierobežojumiem un neapzīmē pašu personu vai bērnu kā nespējīgu, vienlaikus nenoniecinot viņu spējas līdzdarboties sabiedriskajos procesos. 3. Lai salāgotu Valsts komisijas nosaukumu ar citos normatīvos aktos lietoto nosaukumu, noteikumu projektā tiek precizēts Valsts komisijas nosaukums, atsakoties no norādēm par Valsts komisijas nodaļām, un precizēts transporta atzinuma nosaukums.   Noteikumu projekts stājas spēkā 2021.gada 1.jūlijā. |
|  | Projekta izstrādē iesaistītās institūcijas un publiskas personas kapitālsabiedrības | Noteikumu projekts izstrādāts sadarbībā ar VSAA. |
| 4. | Cita informācija | Grozījumi Likuma 17.panta otrajā daļā stājas spēkā 2021.gada 1.jūlijā, jo VSAA ir nepieciešams laiks informatīvās sistēmas pielāgošanai, proti, ir nepieciešama jaunu dokumentu formu izstrādāšana un testēšana, lai nodrošināt jaunu funkcionalitāti automatizētai pakalpojumu piešķiršanai u.c. darbību veikšana. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Personas ar invaliditāti un vecāki, kuri aprūpē bērnu ar invaliditāti un kuriem ir izsniegts transporta atzinums. |
| 2. | Tiesiskā regulējuma ietekme uz tautsaimniecību un administratīvo slogu | Noteikumu projekts paredz atvieglot transporta pabalsta saņemšanas kārtību, mazinot administratīvo slogu. |
| 3. | Administratīvo izmaksu monetārs novērtējums | Noteikumu projekts nerada papildu ietekmi uz administratīvajām izmaksām. |
| 4. | Atbilstības izmaksu monetārs novērtējums | Nav |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Noteikumu projekts šo jomu neskar. |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Noteikuma projekta grozījumi saistīti ar veiktajiem Likuma grozījumiem. |
| 2. | Atbildīgā institūcija | Labklājības ministrija |
| 3. | Cita informācija | Nav |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Noteikumu projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atsevišķa sabiedrības līdzdalība un komunikācija par Noteikumu projektu nav paredzēta. Stājoties spēkā Noteikumu projektam, sabiedrība kompleksi tiks informēta par izmaiņām normatīvajos regulējumos un to ietekmi uz tās ikdienu, gan izmantojot valsts iestāžu tīmekļa vietnes, gan medijus, gan uzrunājot nevalstiskās organizācijas. |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav attiecināms |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | VSAA |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Pabalsta piešķiršanu un izmaksu noteikumu projektā noteiktajā kārtībā veiks VSAA. Jaunas institūcijas izveide nav nepieciešama. |
| 3. | Cita informācija | Nav |

Labklājības ministre Ramona Petraviča

Valsts sekretārs I.Alliks

Lukašenoka 67021691

[Aiga.Lukasenoka@lm.gov.lv](mailto:Aiga.Lukasenoka@lm.gov.lv)

Beinare 67021619

[Zanda.Beinare@lm.gov.lv](mailto:Zanda.Beinare@lm.gov.lv)

1. VSAA dati par periodu no 2018.gada janvāra – jūlijam. [↑](#footnote-ref-1)